भारत, आसियान व्यापार 3 साल में 70 अरब डॉलर होगा  
वाणिज्य और उद्योग मंत्रालय के संयुक्त सचिव सुमंता चौधरी ने कहा कि 2010 में भारत आसियान का कुल व्यापार 50.1 अरब डॉलर का था।
भारत और 10 सदस्यों वाले दक्षिणपूर्व एशियाई देशों के संगठन आसियान के बीच व्यापार तीन सालों में बढ़कर 70 अरब डॉलर हो जाने की सम्भावना है।  वाणिज्य और उद्योग मंत्रालय के संयुक्त सचिव सुमंता चौधरी ने मंगलवार को संवाददाताओं से कहा कि 2010 में भारत आसियान का कुल व्यापार 50.1 अरब डॉलर का था। इसमें भारत का निर्यात 22.3 अरब डॉलर और आयात 27.8 अरब डॉलर था। उन्होंने कहा कि भारत और आसियान यहां एक पांच दिवसीय व्यापार सम्मेलन आयोजित करेंगे। इसका मकसद व्यापार और निवेश को बढ़ावा देना होगा।  इस सम्मेलन में सभी आसियान देशों ब्रुनेई, कम्बोडिया, इंडोनेशिया, लाओस, मलेशिया, म्यांमार, फिलीपींस, सिंगापुर, थाईलैंड और विएतनाम के व्यापार और उद्योग मंत्री हिस्सा लेंगे।  मार्च 2-6 को होने वाले इस सम्मेलन में भारत और आसियान देशों के 500 से अधिक कारोबारियों के भी हिस्सा लेने की सम्भावना है।  आसियान के साथ भारत का सितम्बर 2009 में मुक्त व्यापार समझौता (एफटीए) पर हस्ताक्षर होने के बाद यह इस स्तर का पहला आयोजन होगा।